text: La Festa del Comerç al Carrer omple el centre de Sant Andreu | Andreuenc
  Tot i que a priori la previsió meteorològica preveia que podia arribar a ploure, milers d'andreuencs van gaudir ahir de la Festa del Comerç al Carrer. Finalment el temps va acompanyar i el carrer Gran de Sant Andreu i la rambla de Fabra i Puig es van omplir de persones disposades a gaudir d'una manera més distesa de l'oferta, cada cop més variada, del comerç de proximitat de Sant Andreu de Palomar.
  A partir de les 9 del matí es va anar intensificant la feina de muntatge de les parades de tots els comerços i entitats participants, que a les 10 ja estaven a punt perquè els primers vianants comencessin a gaudir de la jornada festiva. Entre les 11 del matí i la 1 del migdia es van viure els moments més de més trànsit de gent del matí, mentre que per la tarda va ser entre les 6 i les 8 del vespre quan més persones van omplir la via pública.
  Com ja va sent habitual, l'oferta va ser d'allò més extensa, amb una excel·lent representació de la gran varietat de productes i serveis que hi ha en el teixit comercial de Sant Andreu de Palomar. A partir de les 8 del vespre la majoria de parades van començar a recollir. En acabar, les associacions comercials andreuenques valoraven molt positivament la Festa del Comerç, que enguany ha celebrat el 20è aniversari.
  La primera participació d'Andreuenc, tot un èxit
  Sis mesos i mig després del llançament del diari electrònic de Sant Andreu de Palomar, la d'ahir va ser la primera edició de la Festa del Comerç al Carrer en la que participava Andreuenc. Centenars de veïnes i veïns es van apropar a la parada situada a la plaça del Comerç, entre la Farmàcia Franquesa i el bar Versalles, per conèixer de primera mà el referent informatiu del poble. Un dels al·licients va ser participar en el concurs fotogràfic a les xarxes socials.